Peter Kofod (DF), 2024-12-03:
Tak for det.
I dag står vi med et lovforslag, der risikerer at ramme en hel branche – en branche, der dagligt binder vores lokalsamfund sammen.
Regeringen ønsker at ændre definitionen af erhvervsmæssig buskørsel, og konsekvenserne kan blive alvorlige.
Dansk Erhverv, Dansk Industri, 3F og Dansk PersonTransport har alle sendt svar med nogle meget klare bekymringer.
Når arbejdsgivere og arbejdstagere for en sjælden gangs skyld taler med én stemme på den her måde, må det være vores pligt at lytte til bekymringerne.
Forslaget åbner for, at hvem som helst kan udføre buskørsel mod betaling uden at være underlagt de krav, som professionelle vognmænd skal opfylde.
Det betyder, at vi risikerer, at gamle usikre busser og uuddannede chauffører kommer ud på vores veje.
Er det virkelig den retning, vi ønsker at gå i?
Det siger vi nej til.
Passagererne skal kunne stole på, at den bus, de sætter sig ind i, er sikker, og at chaufføren bag rattet er veluddannet og ansat under ordentlige forhold.
Men sikkerheden er jo ikke det eneste, der står på spil her.
Vores lokale busselskaber, som mange steder er rygraden i lokalsamfundet, vil blive presset til bristepunktet, frygter vi.
I Dansk Folkeparti kæmper vi for busbranchen, fordi vi ved, hvor vigtig den er for både borgere og virksomheder.
Vi kæmper for ordentlige arbejdsforhold for chaufførerne, vi kæmper for passagerernes sikkerhed, og så kæmper vi for retfærdige konkurrencevilkår for de professionelle vognmænd, der i dag lever op til strenge krav og regler.
Regeringen har også modtaget et svar, der giver udtryk for en bekymring, fra Rigspolitiet.
Her påpeger de, at forslaget vil gøre det sværere at føre kontrol på området.
Skal vi virkelig ignorere politiets ekspertise og sætte passagerernes sikkerhed på spil?
Jeg mener, det er farligt at gå den vej, og jeg håber også, at Folketinget kan se det.
Hvis regeringen virkelig ønsker at hjælpe plejehjem med egne busser, er der bedre og mere målrettede løsninger.
Der er ingen grund til at gamble med hele busbranchens fremtid for at løse et mindre problem.
Lad os justere undtagelserne for plejehjem i busloven, hvis det er nødvendigt, men lad os ikke rive tæppet væk under en hel branche for noget, der kan løses på en langt mere ansvarlig måde.
Det handler om de mennesker, der hver dag sætter sig bag rattet for at få Danmark til at hænge sammen.
Det handler også om skolebørn, ældre, pendlere og familier, der er afhængige af en sikker og pålidelig transport.
I DF står vi skulder ved skulder med busbranchen, og vi siger nej til ændringerne, som vi ser som uigennemtænkte, og som vi er bekymrede for kommer til at underminere sikkerhed, retfærdighed og velfungerende lokalsamfund.
Vi opfordrer regeringen til at tænke sig grundigt om, før man går videre med det her.
Så skal jeg sige, at hvis man synes, det er den mest geniale tale, jeg nogen sinde har holdt fra Folketingets talerstol, er det muligvis, fordi det er hr. Nick Zimmermann, der har skrevet den, for jeg er vikarierende transportordfører her til aften.
Det kan man jo vælge at sige til Nick Zimmermann, hvis man synes, det er fantastisk.
Men jeg kan altså på Dansk Folkepartis vegne meddele, at vi siger nej tak til det her forslag.
Tak for ordet.